**INFORMATĪVAIS ZIŅOJUMS**

**Par sadarbību ar Starptautisko Rekonstrukcijas un attīstības banku**

**augstākās izglītības institūciju pārvaldības pilnveidei augstākās izglītības modernizācijai**

Informatīvais ziņojums “Par sadarbību ar Starptautisko Rekonstrukcijas un attīstības banku augstākās izglītības institūciju pārvaldības pilnveidei augstākās izglītības modernizācijai” (turpmāk – informatīvais ziņojums) ir izstrādāts saskaņā ar Izglītības un zinātnes ministrijas konceptuālajā ziņojumā “Jauna augstākās izglītības finansēšanas modeļa ieviešana Latvijā” (apstiprināts ar Ministru kabineta 2015.gada 29.jūnija rīkojumu Nr.333) noteikto stratēģiju augstākās izglītības nozares finansēšanai. Informatīvais ziņojums ir sagatavots, nodrošinot Eiropas Savienības struktūrfondu un Kohēzijas fonda 2014. – 2020.gada plānošanas perioda Darbības programmas “Izaugsme un nodarbinātība” 8.3.6.specifiskā atbalsta mērķa „Ieviest izglītības kvalitātes monitoringa sistēmu” 8.3.6.1.pasākuma „Dalība starptautiskos pētījumos” īstenošanu.

**Informatīvajā ziņojumā pamatota nepieciešamība slēgt līgumu ar Starptautisko Rekonstrukcijas un attīstības banku, lai īstenotu pētījumu par Eiropas valstīs izmantotu, uz rezultātiem balstītu, efektīvu iekšējās pārvaldības, tai skaitā akadēmiskās integritātes, internacionalizācijas, resursu un akadēmiskā personāla vadības, modeļu piemērotību Latvijas valsts dibinātajām augstskolām un sagatavotu rekomendācijas šo augstskolu pārvaldības pilnveidei. Pētījuma mērķis ir Latvijas augstākās izglītības modernizācijas vajadzībām atbilstoša augstskolu pārvaldība. Pētījuma rezultāti tiks izmantoti, lai sagatavotu augstākās izglītības attīstības finansējuma programmu saturu un nosacījumus.**

Pētījuma rezultāti veicinās Latvijas valsts dibināto augstskolu stratēģisku specializāciju un konkurētspēju, finansēšanas avotu diversifikāciju un sadarbību ar ārējiem partneriem, studiju programmu un studiju virzienu efektīvu īstenošanu, akadēmiskā personāla izaugsmi, atjaunotni un inovācijas spēju, akadēmisko integritāti un augstākās izglītības procesa internacionalizāciju. Pētījums tiks īstenots no 2016. līdz 2018.gadam un ietvers augstskolu iekšējās pārvaldības un finanšu vadības izvērtējumu kontekstā ar Latvijā noteikto augstākās izglītības finansēšanas trīs pīlāru modeli, ņemot vērā Latvijas Viedās specializācijas mērķus un prioritātes, kā arī nepieciešamību veidot Latvijas tautsaimniecības un nacionālās identitātes attīstības vajadzībām atbilstošu cilvēkkapitālu.

Pētījums nodrošinās Eiropas Savienības struktūrfondu 2014. – 2020.gada plānošanas perioda Darbības programmas "Izaugsme un nodarbinātība" specifiskā atbalsta mērķa 8.2.2. “Stiprināt augstākās izglītības institūciju akadēmisko personālu stratēģiskās specializācijas jomās” un specifiskā atbalsta mērķa 8.2.3. “Nodrošināt labāku pārvaldību augstākās izglītības institūcijās” (turpmāk – specifiskie atbalsta mērķi) izstrādi atbilstoši augstākās izglītības nozares attīstības vajadzībām un tādējādi – augstākās izglītības institūciju pārvaldības pilnveidi un jaunā finansēšanas modeļa mērķtiecīgu un efektīvu ieviešanu.

Saskaņā ar Eiropas Savienības Padomes ieteikumu par Latvijas 2014.gada valsts reformu programmas īstenošanu Latvijai ir nepieciešams paātrināt augstākās izglītības reformas īstenošanu, kas ietver jaunā finansēšanas modeļa ieviešanu. Savukārt Eiropas Savienības Padomes 2015.gada ieteikums Latvijai iesaka nodrošināt, ka jaunais augstākās izglītības finansēšanas modelis atalgo kvalitāti, kā arī mērķtiecīgāk novirzīt finansējumu pētniecībai un stimulēt privātā sektora investīcijas inovācijā, pamatojoties uz Viedās Specializācijas ietvaru. Minētais ir īstenojams tikai efektīvi pārvaldītās augstākās izglītības institūcijās, kurās nesadrumstalota pārvaldes struktūra nodrošina mērķtiecīgu, uz stratēģisku specializāciju un attīstību vērstu finanšu vadību un kurās personāla politikas nodrošina stimulus akadēmiskā personāla izaugsmei un atjaunotnei, novērtē individuālu sniegumu institucionālo mērķu īstenošanā un veicina studiju procesa internacionalizāciju. Augstākās izglītības, zinātnes un inovācijas politikas mērķi atbilstoši Izglītības attīstības pamatnostādnēm 2014.–2020.gadam, Zinātnes, tehnoloģiju attīstības un inovācijas pamatnostādnēm 2014.–2020.gadam un Viedās specializācijas stratēģijai nosaka nepieciešamību attīstīt tādas augstskolu pārvaldības, finanšu vadības un personāla politikas, kas veicina studiju un pētniecības procesa integrāciju, rezultātu pārvaldības ieviešanu, ienākumu avotu diversifikāciju, piesaistot finansējumu no uzņēmējdarbības vides un veicinot finansiālo stabilitāti, kā arī stiprina sadarbību ar zinātniskajām institūcijām un industriju studiju programmu un pētniecības realizācijā

Līgums ar Starptautisko Rekonstrukcijas un attīstības banku (turpmāk – Pasaules banka) tiks slēgts, nepiemērojot Publisko iepirkuma likumā noteikto publiskā iepirkuma procedūru, ņemot vērā Pasaules bankas īpašo kārtību konsultatīvo maksas pakalpojumu sniegšanā, kā arī unikālo pieredzi sarežģītu strukturālo reformu virzīšanā un izpratni par procesiem Latvijas augstākās izglītības nozarē. Līguma ietvaros tiks veikts vispusīgs Latvijas augstākās izglītības institūciju pārvaldības izvērtējums, ņemot vērā Eiropas valstu praksi un kvalitātes standartus, tiks nodrošinātas ekspertu diskusijas un konsultācijas, tiks sagatavotas rekomendācijas turpmākiem ieguldījumiem augstskolu darbības pilnveidošanā, tādējādi turpinot īstenot nozares finansēšanas reformu.

Pasaules bankas veiktā izpēte un secinājumi nodrošinās nosacījumus augstākās izglītības institūciju pārvaldības pilnveidei augstākās izglītības modernizācijai – Eiropas Savienības struktūrfondu Darbības programma “Izaugsme un nodarbinātība” specifisko atbalsta mērķu augstākās izglītības jomā plānošanai un īstenošanai jomās, kurās ir konstatējamas neatbilstības stratēģiskās attīstības mērķiem, kā rezultātā tiks pilnveidotas augstskolu iekšējās pārvaldības un finansēšanas sistēmas efektīvākai publiskā finansējuma izmantošanai, kā arī nodrošināta uz inovāciju prasmju attīstību un atjaunotni vērsta cilvēkresursu politiku ieviešana.

Dalības nodrošināšanu starptautisko organizāciju īstenotajos pētījumos pamato Izglītības attīstības pamatnostādnes 2014.–2020.gadam, kurās definēts izglītības attīstības politikas virsmērķis – kvalitatīva un iekļaujoša izglītība personības attīstībai, cilvēku labklājībai un ilgtspējīgai valsts izaugsmei, iezīmējot tam pakārtotus uzdevumus, tai skaitā saskaņā ar apakšmērķi “Efektīva pārvaldība: uzlabot resursu pārvaldības efektivitāti, attīstot izglītības iestāžu institucionālo izcilību” paredzot izglītības kvalitātes monitoringa veikšanu, sniedzot atbalstu izglītības un izglītības politikas pētījumiem, jauna augstākās izglītības finansēšanas modeļa izstrādei un ieviešanai, kā arī atbalstu augstākās izglītības institūciju pārvaldības pilnveidošanai, tādējādi nodrošinot pieejamu, kvalitatīvu un darba tirgus prasībām atbilstošu augstāko izglītību, stiprinot saikni ar zinātni un pētniecību, kā arī novēršot budžeta līdzekļu sadrumstalotību un sasniedzot Latvijas Nacionālā attīstības plāna 2014.-2020.gadam mērķus.

# Informatīvā ziņojuma sasaiste ar politikas plānošanas dokumentiem

Informatīvais ziņojums sagatavots atbilstoši augstākās izglītības, zinātnes un inovācijas attīstības mērķiem un prioritātēm, ko nosaka Eiropas Savienības un nacionāla līmeņa politikas plānošanas dokumenti, tai skaitā:

**Latvijas Nacionālās attīstības plāns 2014.-2020.gadam** (apstiprināts Saeimā 2012.gada 20.decembrī), kas paredz, ka Latvijā ir starptautiski konkurētspējīgas augstskolas, kurās strādā starptautiski novērtēts un kvalificēts akadēmiskais personāls. Augstākā izglītība kļuvusi par plaši pieprasītu Latvijas eksporta pakalpojumu. Studiju programmas tiek nodrošinātas saskaņā ar Latvijas kā nacionālas valsts valodas politiku - galvenokārt latviešu valodā un kādā no Eiropas Savienības oficiālajām valodām. Latvijas augstskolu absolventi ir konkurētspējīgi gan vietējā darba tirgū, gan ārvalstīs;

**Eiropas Savienības struktūrfondu un Kohēzijas fonda 2014. – 2020.gada plānošanas perioda** **Darbības programma “Izaugsme un nodarbinātība”,** kas nosaka ieguldījumu stratēģiju augstākās izglītības, zinātnes un inovācijas attīstībai, tostarp atbalstu augstskolu pārvaldības pilnveidošanai un akadēmiskā personāla kapacitātes attīstībai stratēģiskās specializācijas jomās;

**Izglītības attīstības pamatnostādnes 2014.-2020.gadam** (apstiprinātas Saeimā 2014.gada 22.maijā), kas paredz pasākumus efektīvas izglītības finanšu resursu pārvaldības ieviešanai, tostarp jauna augstākās izglītības finansēšanas modeļa izstrādi un ieviešanu, kas nodrošinās pieejamu, kvalitatīvu un darba tirgus prasībām atbilstošu augstāko izglītību, stiprinās saikni ar zinātni un pētniecību, kā arī novērsīs budžeta līdzekļu sadrumstalotību un ļaus sasniegt Nacionālā attīstības plāna mērķus;

**Zinātnes, tehnoloģijas attīstības un inovācijas pamatnostādnes 2014.-2020. gadam** (apstiprinātas ar Ministru kabineta 2013.gada 28.decembra rīkojumu Nr.685), kas kā vienu no prioritātēm nosakamodernas un nākotnes darba tirgus prasībām atbilstošas augstākās izglītības sistēmas attīstību, t.sk. pētniecībā balstītas augstākā izglītības attīstību, kas veicina tautsaimniecības transformāciju un Viedās specializācijas stratēģijas prioritāšu īstenošanai nepieciešamo kompetenču, uzņēmējspējas un radošuma attīstību visos izglītības līmeņos;

**Kultūrpolitikas pamatnostādnes 2014.-2020. gadam “Radošā Latvija”** (apstiprinātas ar Ministru kabineta 2014.gada 29.jūlija rīkojum Nr.401), kas kā būtisku kultūrpolitikas īstenošanas principu nosaka pētniecības, zinātnisko inovāciju un radoši mākslinieciskās darbības sasaisti kultūrizglītības sistēmā, sekmējot prakses iekļaušanu visos augstākās izglītības posmos, īpaši doktora studiju posmā, tādējādi nodrošinot Latvijas augstākās mākslas izglītības sistēmas reģionālu konkurētspēju;

**Latvijas augstākās izglītības un augstskolu nacionālās attīstības koncepcija 2013. – 2020.gadam**, kurā argumentēta nepieciešamība modernizēt augstskolu pārvaldību, lai nodrošinātu tādas augstākās izglītības sistēmas izveidi, kura, balstoties publiskās, privātās un akadēmiskās vides sadarbībā, nodrošinātu Latvijas valsts, tautsaimniecības un augstākās izglītības sistēmas konkurētspējīgu attīstību Eiropas kopējā telpā;

**Koncepcija par Latvijas augstākās izglītības ārējās kvalitātes nodrošināšanas sistēmas pilnveidi** (apstiprināta ar Ministru kabineta 2014.gada 3.novembra rīkojumu Nr.640), kas sniedz ar sociālajiem partneriem saskaņotu redzējumu augstākās izglītības ilgtspējīgas kvalitātes nodrošināšanas institucionālas sistēmas izveidei;

**Konceptuāls ziņojums “Jauna augstākās izglītības finansēšanas modeļa ieviešana Latvijā**” (apstiprināts ar Ministru kabineta 2015.gada 29.jūnija rīkojumu Nr.333), kas kā Latvijas attīstības mērķu sasniegšanai piemērotu izvirza trīs pīlāru augstākās izglītības finansēšanas modeli, kas nodrošina augstākās izglītības piedāvājuma salāgošanu ar Latvijas tautsaimniecības attīstības un darba tirgus vajadzībām, kvalitatīvu, pētniecībā balstītu augstākās izglītības saturu un rezultātu pārvaldību augstākās izglītības institūcijās.

1. **Izglītības kvalitātes monitorings efektīvai resursu pārvaldībai augstākās izglītības institūcijās**

Izglītības attīstības pamatnostādnes 2014.–2020.gadam nosaka izglītības attīstības politikas virsmērķi – kvalitatīva un iekļaujoša izglītība personības attīstībai, cilvēku labklājībai un ilgtspējīgai valsts izaugsmei. Apakšmērķis “Efektīva pārvaldība: uzlabot resursu pārvaldības efektivitāti, attīstot izglītības iestāžu institucionālo izcilību” paredz pasākumus resursu pārvaldības efektivitātes uzlabošanai nacionālajā, reģionālajā un vietējā līmenī, ietverot izglītības kvalitātes uzraudzības jeb monitoringa ieviešanu, kas visām ieinteresētajām pusēm dod iespēju izsekot, novērtēt un izrietoši ietekmēt ar izglītību saistītos procesus un rezultātus, finansēšanas modeļu pilnveidi, tai skaitā resursu konsolidāciju, izglītības pieejamības nodrošināšanu un izglītības starptautiskās konkurētspējas sekmēšanu. Pamatnostādņu 3.1. rīcības virziens “Izglītības kvalitātes monitoringa sistēmas pilnveide” paredz atbalstu dalībai nacionālajos un starptautiski salīdzinošajos pētījumos, lai izstrādātu pierādījumos balstītas politikas, savukārt pamatnostādņu 3.2.rīcības virzienā „Efektīva izglītības finanšu resursu pārvaldība” plānota jauna augstākās izglītības finansēšanas modeļa ieviešana, kā arī atbalsts augstākās izglītības institūciju studiju virzienu pārvaldības pilnveidei un efektīvas augstākās izglītības institūciju politikas ieviešanas un izglītības kvalitātes nodrošināšanas monitoringa sistēmas izveidei un attīstībai, kas vērsta uz politikas analīzes kapacitātes attīstīšanu augstākās izglītības institūcijās un zinātniskajās institūcijās.

Darbības programmā “Izaugsme un nodarbinātība” specifiskā atbalsta mērķis 8.3.6.“Ieviest izglītības kvalitātes monitoringa sistēmu” paredz atbalstu izglītības kvalitātes monitoringa sistēmas izstrādei, aprobācijai un ieviešanai. Lai nodrošinātu efektīvas, uz pierādījumiem balstītas izglītības politikas veidošanu, ar Eiropas Savienības struktūrfondu atbalstu tiks izveidots un ieviests izglītības kvalitātes monitorings, paredzot atbalstu izglītības pētījumiem, monitoringa instrumentu izstrādei, monitoringa īstenošanai, rezultātu analīzei un ieteikumu izstrādei. Lai noteiktu Latvijas izglītības kvalitāti, kā arī salīdzinātu to ar citām valstīm, ir jānodrošina Latvijas dalība starptautiskajos pētījumos. Ministru kabineta 2016.gada 26.janvāra noteikumi Nr.68 “Darbības programmas "Izaugsme un nodarbinātība" 8.3.6. specifiskā atbalsta mērķa "Ieviest izglītības kvalitātes monitoringa sistēmu" 8.3.6.1. pasākuma "Dalība starptautiskos pētījumos" projektu iesniegumu atlases pirmās kārtas īstenošanas noteikumi” (turpmāk – Ministru kabineta noteikumi Nr.68) paredz atbalstu dalībai starptautisku organizāciju īstenotos pētījumos, kuru rezultāti ir izmantojami pierādījumos balstītas izglītības politikas izstrādei, rīcībpolitikas ieviešanas un ietekmes izvērtēšanai. Viena no Ministru kabineta noteikumu Nr.68 6.punktā noteiktajām atbalstāmajām darbībām ir sadarbība ar Pasaules banku pētījuma par augstākās izglītības pārvaldību īstenošanai.

2014.gadā Izglītības un zinātnes ministrija īstenoja sadarbību ar Pasaules banku, veicot nozares finansēšanas sistēmas izvērtējumu un izstrādājot jaunu, Latvijas situācijai piemērotu augstākās izglītības finansēšanas modeli, kurā bāzes finansējums nodrošina sistēmas ilgtspēju, snieguma finansējums veicina rezultātu sasniegšanu, savukārt attīstības finansējums veicina sasaisti ar ilgtermiņa tautsaimniecības attīstības vajadzībām[[1]](#footnote-2). Balstoties uz šo izvērtējumu un priekšlikumiem, Izglītības un zinātnes ministrija ir ne tikai izstrādājusi principiāli jaunu augstākās izglītības finansēšanas koncepciju, bet arī ieviesusi jaunus kritērijus finansējuma saņemšanai par sniegumu pētniecībā balstītas augstākās izglītības attīstībai. Arī turpmākie ieguldījumi nozarē tiks veikti, balstoties uz objektīvu, neatkarīgu ekspertīzi, un precīzi fokusēs finansēšanas instrumentus, paredzot uz augstākās izglītības modernizāciju vērstus stimulus, nosakot ieguldījumu jomas un sagaidāmos rezultātus. Jaunā augstākās izglītības finansēšanas modeļa koncepcija paredz finansējumu augstskolu attīstībai ar mērķi stimulēt inovācijas, pētniecības un studiju izcilību, institucionālo specializāciju un profilēšanos. Eiropas Savienības struktūrfondu Darbības programma “Izaugsme un nodarbinātība” specifiskie atbalsta mērķi paredz atbalstu augstskolu un augstākās izglītības attīstībai, lai konsolidētu un efektīvi izmantotu pieejamos resursus, stiprinātu izcilību studiju programmās, kā arī stiprinātu akadēmiskā personāla kapacitāti un augstākās izglītības institūciju pārvaldību.

Šo investīciju priekšnosacījums ir sasaiste ar reālajām nozares attīstības vajadzībām. Tāpēc kritiski svarīgs ir visaptverošs izvērtējums, ko var nodrošināt tikai reformu vadībā pieredzējusi un objektīva ekspertīze. Ir nepieciešams noteikt problēmjomas augstskolu darbībā un augstākās izglītības procesā, lai izstrādātu atbilstošus nosacījumus investīcijām, kas stimulē augstākās izglītības institūciju pārvaldības, finanšu un personāla vadības pilnveidi saistībā ar augstākās izglītības institūciju specializāciju un attīstības stratēģijām augstākās izglītības, zinātnes un tehnoloģiju attīstības politikas kontekstā, tai skaitā attīstot stratēģiskās partnerības ar zinātnes un uzņēmējdarbības sektoru augstskolu un studiju procesa pārvaldībā un studiju programmu īstenošanā. Tikai precīzi fokusētu investīciju rezultātā, piemērojot nozares attīstības vajadzībām atbilstošus, izpētē balstītus kritērijus un nosacījumus, ir iespējams panākt būtiskus un ilgtspējīgus uzlabojumus nozarē.

# III. Sadarbība ar Pasaules banku nozares finansēšanas reformas īstenošanā

2014.gadā, pamatojoties uz sadarbības līgumu, Pasaules banka veica Latvijas augstākās izglītības finansēšanas sistēmas izvērtējumu, kura rezultātā tika sagatavotas rekomendācijas jauna augstākās izglītības finansēšanas modeļa ieviešanai. Lai izstrādātu priekšlikumus Latvijas situācijai piemērota augstākās izglītības finansēšanas modeļa ieviešanai, Izglītības un zinātnes ministrija piesaistīja Pasaules bankas finanšu ekspertu komandu, kas ir uzkrājusi ievērojamu starptautisku pieredzi augstākās izglītības politikas izstrādē, pārvalda zināšanas un analītiskās prasmes darbā ar sarežģītām un vispusīgām augstākās izglītības reformām, organizējot sabiedrības grupu diskusijas un virzot konstruktīvus risinājumus nozarē. Pētījums nodrošināja intensīvu nozares līdzdalību, tika organizētas pārrunas un konsultācijas ar augstākās izglītības politikas veidotājiem, augstskolām, nozaru ministrijām un sociālajiem partneriem. Pētījumā tika ņemtas vērā līdzšinējās iestrādes un diskusija attiecībā uz augstākās izglītības finansēšanas pilnveidi un tika nodrošināta plaša augstskolu un sociālo partneru pārstāvniecība ziņojumu izstrādes procesā. Tādējādi pētījuma laikā tika izveidots nozares konsenss par nepieciešamajām pārmaiņām, un tā rezultātā izteiktie priekšlikumi atspoguļo visu iesaistīto pušu skatījumu un ievēro pēctecības principu nozares attīstības plānošanā un lēmumu pieņemšanā.

Pētījuma rezultātā izstrādātā jaunā finansēšanas modeļa ieviešana tika uzsākta 2015.gadā. Ministru kabinets 2014.gada 10.novembrī piešķīra finansējumu augstskolu finansēšanai par sniegumu pētniecībā balstītas augstākās izglītības nodrošināšanā. 2015.gada 29.jūnijā Ministru kabinets pieņēma konceptuālo ziņojumu “Jauna augstākās izglītības finansēšanas modeļa ieviešana Latvijā”, uzsākot jaunas finansēšanas kārtības ieviešanu, saskaņā ar kuru tiek diversificēti publiskā finansējuma piešķiršanas mērķi – pamatdarbība, sniegums un attīstība – un attiecīgi tiek noteikti finansēšanas kritēriji. 2015.gada 28.jūlijā tika pieņemti grozījumi Ministru kabineta 2006.gada 12.decembra noteikumos Nr.994 “Kārtība, kādā augstskolas un koledžas tiek finansētas no valsts budžeta līdzekļiem”, ar ko tika noteikti kritēriji sniegumā balstītai augstākās izglītības finansēšanai. Secīgi, 2015.gada 24.novembrī tika pieņemti grozījumi Ministru kabineta 2013.gada 12.novembra noteikumos Nr.1316 „Kārtība, kādā aprēķina un piešķir bāzes finansējumu zinātniskajām institūcijām”, paredzot nosacījumus augstākās izglītības ciešākai integrācijai ar pētniecību un ieviešot stingrākus kritērijus bāzes finansējuma piešķiršanai zinātniskajām institūcijām, tai skaitā valsts augstskolām.

Pateicoties Pasaules bankas pētījuma īstenošanas gaitā panāktajai vienotajai izpratnei par nepieciešamajām reformām nozares finansēšanā, kas balstās uz objektīvu faktu izvērtējumu un racionāliem argumentiem, reformu iniciatīvas ir bijis iespējams izstrādāt un ieviest ar nozīmīgu iesaistīto pušu atbalstu. Pasaules bankas izvērtējums ir nodrošinājis konstruktīvu un atklātu dialogu, ļāvis sasniegt būtisku progresu finansēšanas sistēmas sakārtošanā un kalpojis kā arguments augstākās izglītības publiskā finansējuma palielinājumam. Pētījums ir radījis uzticēšanos Pasaules bankas ekspertu un Izglītības un zinātnes ministrijas kompetencei un objektivitātei, kas ir kritiski svarīgi nozares politikas veidošanā, reformu izstrādē, apliecinot, ka reformu veiksmes atslēga ir neatkarīgu, ārēju ekspertu piesaiste.

1. **Pētījums par Eiropas valstīs izmantotu, uz rezultātiem balstītu iekšējās pārvaldības modeļu piemērotību Latvijas augstākās izglītības institūcijām**

“Darbības programmas “Izaugsme un nodarbinātība” prioritārā virziena “Izglītība, prasmes un mūžizglītība” 8.3.6. specifiskā atbalsta mērķa “Ieviest izglītības kvalitātes monitoringa sistēmu” 8.3.6.1.pasākums “Dalība starptautiskos pētījumos”” paredz sadarbībā ar Pasaules banku īstenot izvērtējumu par augstākās izglītības pārvaldību. Lai izvērtējuma rezultāti nodrošinātu pamatu turpmākai investīciju plānošanai, ir nepieciešams nekavējoši slēgt līgumu ar Pasaules banku par pētījuma uzsākšanu 2016.gadā, lai pētījuma pirmos rezultātus varētu izmantot specifisko atbalsta mērķu izstrādei, kuru īstenošana tiks uzsākta 2017.gadā.

Pētījuma mērķis ir izvērtēt Eiropas valstīs izmantotu, uz rezultātiem balstītu, efektīvu iekšējās pārvaldības modeļu piemērotību Latvijas valsts dibinātajām augstākās izglītības institūcijām un sagatavot rekomendācijas to aprobācijai, lai nodrošinātu normatīvās bāzes izstrādi Darbības programmas specifiskā atbalsta mērķu plānošanai un ieviešanai, ar mērķi konsolidēt un efektīvi izmantot pieejamos resursus, stiprināt izcilību studiju programmās, kā arī stiprināt akadēmiskā personāla kapacitāti un augstākās izglītības institūciju pārvaldību. Pētījumā tiks nodrošināta konverģence ar Pasaules bankas 2014.gadā īstenotā pētījuma secinājumiem attiecībā uz Latvijas augstākās izglītības finansēšanas sistēmas stiprajām un vājajām pusēm un atbilstību valsts stratēģiskās attīstības mērķiem salīdzinājumā ar Eiropas valstu praksi augstākās izglītības finansēšanā. Starptautiskās perspektīvas nodrošināšanai kā labās prakses piemēri tiks aplūkotas augstskolas Eiropas valstīs, kurās ir aprobēta uz sniegumu vērstu augstākās izglītības finansēšanas pieeja, galvenokārt augstskolas Vācijā, Nīderlandē un Somijā.

Pētījums ir vērsts uz valsts dibināto augstskolu darbības izpēti, jo ir nepieciešams nodrošināt efektīvu pārvaldību un finansēšanu augstskolās, kuru darbība tiek nodrošināta no valsts budžeta līdzekļiem. Pētījums tiks īstenots divos posmos, sagatavojot ziņojumus ar rekomendācijām specifisko atbalsta mērķu īstenošanai:

1. **Eiropas valstīs izmantotu, uz rezultātiem balstītu iekšējās pārvaldības modeļu piemērotība Latvijas valsts dibinātajām augstākās izglītības institūcijām un rekomendācijas to ieviešanai augstākās izglītības modernizācijai atbilstoši Latvijas sabiedrības un tautsaimniecības attīstības vajadzībām, līdzsvarojot valsts ekonomisko un nacionālās identitātes interešu aptvērumu un nodrošinot tam atbilstošu finansējumu.**

Darba uzdevums:

* 1. Veikt pārvaldības izvērtējumu Latvijas valsts dibinātajās augstskolās, tai skaitā pārvaldības stipro un vājo pušu izvērtējumu, un identificēt galvenās problēmas un šķēršļus efektīvai darbībai šādās jomās:
     1. Institucionālā pārvaldība – augstskolu lēmējinstitūciju tiesības un kompetence autonomijas un demokrātijas īstenošanai, tai skaitā ārējo partneru (darba devēju, nozares ekspertu) līdzdalība pārvaldības procesā, studiju virzienu īstenošanas efektivitāte, to sasaiste ar industriju un zinātniskajām institūcijām, tai skaitā ārvalstu, sadarbības formas un ietekme uz studiju programmu un mācību kursu saturu, promocijas padomju darbība.
     2. Strukturālā pārvaldība – apakšvienību/struktūrvienību līdzdalība lēmumu pieņemšanā un budžeta plānošanā, uz rezultātiem balstīta finansēšana (līgumi, formulas finansējums), ieviešot jaunā finansēšanas modeļa principus institucionālajā finanšu vadībā – bāzes, snieguma un attīstības finansējums, studiju programmu un virzienu organizācijas ekonomiskā efektivitāte, tai skaitā izmaksu struktūra un iekšējās organizācijas formas ietekme uz izmaksām;
     3. Rezultātu pārvaldība, akadēmiskās integritātes un kvalitātes vadība, internacionalizācija – sasniedzamo mērķu un rezultātu kaskadēšana, apakšvienības un individuālo izpildītāju mērķu, uzdevumu un darba rezultātu novērtēšana institucionālās stratēģijas sasniegšanā, kvalitātes procesu vadība, pārvaldības un izglītības formas, kas vērstas uz augstākās izglītības un pētniecības integrāciju, pētniecības un akadēmiskā darba integritātes nodrošināšanu un “bezkompromisa kvalitātes” kultūras veidošanu.
  2. Sagatavot Eiropas valstīs izmantotu iekšējās pārvaldības modeļu analīzi, izstrādāt Latvijas valsts dibinātajām augstākās izglītības institūcijām piemērotus alternatīvus modeļus, kas stiprina augstskolu autonomiju un stratēģisko specializāciju, finansiālo stabilitāti un sadarbību ar industriju;
  3. Izstrādāt priekšlikumus politikas instrumentu izstrādei Latvijas valsts dibināto augstākās izglītības institūciju pārvaldības un finanšu vadības sistēmu pilnveidei, ņemot vērā Eiropas valstu praksi, identificējot faktorus, kas ierobežo sistēmu efektivitāti, tai skaitā kritiski zemais nozares finansējuma līmenis, un jomas, kurās nepieciešama politikas intervence, tai skaitā sagatavojot priekšlikumus studiju virzienu efektivitātes uzlabošanai, vienlaikus pamatojot nepieciešamību palielināt nozares kopējā finansējuma apjomu.

1. **Inovāciju prasmju attīstība doktorantūrā atbilstoši Viedās specializācijas stratēģijas mērķiem un izaugsmes prioritātēm, atbilstoši sabiedrības un tautsaimniecības attīstības, valsts ekonomiskajām un nacionālās identitātes interesēm, tostarp ņemot vērā starpdisciplinaritātes pienesumu,** **Eiropas valstīs izmantoti personāla atlases un atalgošanas modeļi, to piemērotība Latvijas** valsts dibinātajām **augstākās izglītības institūcijām un rekomendācijas uz cilvēkkapitāla atjaunotni un attīstību vērstu akadēmiskā personāla politiku ieviešanai augstākās izglītības institūcijās**.

Darba uzdevums:

* 1. Veikt akadēmiskā personāla attīstības sistēmu izvērtējumu Latvijas valsts dibinātajām augstākās izglītības institūcijās un sagatavot stipro un vājo pušu izvērtējumu, identificējot galvenās problēmas un šķēršļus efektīvai darbībai šādās jomās:
     1. Doktorantūra akadēmiskā personāla atjaunotnei – doktorantūras procesa kvalitātes vadība un saistītie ārējā regulējuma aspekti, doktora zinātniskā grāda piešķiršanas kārtības efektivitāte, inovāciju prasmju attīstība atbilstoši Viedās specializācijas stratēģijas mērķiem un prioritātēm, tai skaitā doktorantūras studiju programmu satura sasaiste ar studējošo inovācijas kompetences attīstības uzdevumiem, inovācijas kompetences veidošanas metodes un novērtēšana doktorantūrā, studējošo mobilitāte un sadarbības tīklu veidošana doktorantūrā un iespējas, kas pieejamas šo tīklu ietvaros, industrijas iesaiste studiju satura veidošanā un studiju programmu īstenošanā inovāciju kompetenču attīstībai, kopīgās doktorantūras īstenošana, tai skaitā sadarbībā ar ārvalstu augstskolām, akadēmiskā godīguma principa veicināšana;
     2. Akadēmiskā personāla atlase – kritēriji personāla profesionālās kvalifikācijas novērtēšanai un ievēlēšanai akadēmiskā amatā, tai skaitā internacionalizācijas aspekts kvalifikācijas prasību izstrādē, caurskatāmība lēmuma pieņemšanas procesā;
     3. Akadēmiskā personāla atalgošana – akadēmiskās karjeras plānošana, jaunā finansēšanas modeļa sasaiste ar institucionālo atalgojuma sistēmu – motivēšana un atalgošana sasaistē ar darba rezultātiem studiju procesā un pētniecībā, stimuli jaunu

mācībspēku un pētnieku piesaistei.

* 1. Sagatavot izvērtējumu par doktorantūras īstenošanu Eiropas valstu praksē, kā arī izstrādāt Latvijas valsts dibinātajām augstākās izglītības institūcijām piemērotus alternatīvus akadēmiskā personāla attīstības, atlases un atalgošanas modeļus, kas stiprina akadēmiskā personāla motivāciju, atjaunotni un mobilitāti, nodrošina studiju un pētnieciskā darba integrāciju, nodrošina inovācijas prasmju attīstību;
  2. Izstrādāt priekšlikumus politikas instrumentu izstrādei Latvijas valsts dibināto augstākās izglītības institūciju personāla vadības politiku un doktorantūras sistēmas, tai skaitā doktora zinātniskā grāda piešķiršanas kārtības, pilnveidošanai atbilstoši Viedās specializācijas stratēģijas mērķiem un prioritātēm.

Pētījuma izpildes grafiks un rezultāti ir plānoti, lai maksimāli efektīvi izmantotu pētījumam atvēlēto laiku un savlaicīgi uzsāktu struktūrfondu programmu plānošanu. Ņemot vērā Eiropas Savienības struktūrfondu 2014. – 2020.gada plānošanas perioda specifisko atbalsta mērķu ieviešanas laika grafiku, pētījuma I. posmā tiks sagatavotas arī iestrādes (sākotnējie secinājumi un rekomendācijas) attiecībā uz II. posmā iekļautajiem augstskolu darbības aspektiem, tādējādi nodrošinot pētījuma rezultātu pieejamību attiecīgo specifisko atbalsta mērķu uzsākšanai 2017.gadā. Informācija par izvērtējuma rezultāta rādītājiem (pētījuma ziņojumiem), kas tiks izmantoti specifisko atbalsta mērķu izstrādei, un to sagatavošanas termiņiem apkopota 1.tabulā.

1.tabula. **Pētījuma sasaiste ar specifiskajiem atbalsta mērķiem augstākajā izglītībā**

|  |  |  |
| --- | --- | --- |
| **Pētījuma posmi** | **Pētījuma rezultāta rādītājs un termiņš** | **Darbības programmas specifiskais atbalsta mērķis** |
| I. Eiropas valstīs izmantotu, uz rezultātiem balstītu iekšējās pārvaldības modeļu piemērotība Latvijas augstākās izglītības institūcijām un rekomendācijas to ieviešanai augstākās izglītības modernizācijai atbilstoši Latvijas sabiedrības un tautsaimniecības attīstības vajadzībām. | Ziņojums “Latvijas augstākās izglītības institūciju institucionālās pārvaldības un finanšu vadības izvērtējums” –2016.gada III cet. | **8.2.3 “Nodrošināt labāku pārvaldību augstākās izglītības institūcijās”**  Indikatīvās atbalstāmās darbības:  Augstākās izglītības institūciju attīstības stratēģiju ieviešana: atbalsts attīstības stratēģiju izstrādei, pilnveidei un to ārējam novērtējumam; atbalsts studiju virzienu padomju darbam, tostarp veicot studiju programmu satura pārstrukturizāciju un aktualizāciju, studiju programmu konsolidāciju; atbalsts augstākās izglītības institūciju iekšējas kvalitātes nodrošināšanas sistēmas efektivitātes paaugstināšanai atbilstoši standartiem un vadlīnijām kvalitātes nodrošināšanai Eiropas augstākās izglītības telpā, tostarp personāla atalgojuma un promocijas sistēmas ārējam novērtējumam un sistēmas pilnveidei; atbalsts e-risinājumu, t.sk. e-koplietošanas mehānismu un starpinstitūciju sadarbības risinājumu, attīstībai.  **Kopējais finansējums – 20 milj. EUR**  **Indikatīvais uzsākšanas laiks – 2017.gada IV cet.** |
| Ziņojums “Eiropas valstuprakse augstākās izglītības institūciju pārvaldībā un finanšu vadībā un rekomendējamie modeļi Latvijas augstākās izglītības institūcijām” – 2016.gada IV cet. |
| Ziņojums “Rekomendācijas efektīvas ieguldījumu politikas plānošanai augstākās izglītības institūciju pārvaldības un finanšu vadības pilnveidei” – 2017.gada I cet. |
| II. Inovāciju prasmju attīstība doktorantūrā atbilstoši Viedās specializācijas stratēģijas mērķiem un prioritātēm, Eiropas valstīs izmantoti personāla atlases un atalgošanas modeļi, to piemērotība Latvijas augstākās izglītības institūcijām un rekomendācijas uz cilvēkkapitāla atjaunotni un attīstību vērstu akadēmiskā personāla politiku ieviešanai augstākās izglītības institūcijās. | Ziņojums “Latvijas augstākās izglītības institūciju akadēmiskā personāla atlases, atalgošanas un attīstības sistēmu izvērtējums, tai skaitā personāla attīstība doktorantūrā” – *(sākotnējie secinājumi – 2017.gada I cet.)* (2017.gada II- III.cet) | **8.2.2. “Stiprināt augstākās izglītības institūciju akadēmisko personālu stratēģiskās specializācijas jomās”**  Indikatīvās atbalstāmās darbības:  Atbalsts ārvalsts pasniedzēju piesaistei; atbalsts akadēmiskā personāla kompetenču un prasmju pilnveidei, t.sk. stažēšanās uzņēmumos; jauno pasniedzēju piesaiste, atbalstot doktorantu akadēmisko darbu augstākās izglītības institūcijā.  **Kopējais finansējums – 34, 3 milj. EUR**  **Indikatīvais uzsākšanas laiks – 2017.gada IV cet.** |
| Ziņojums “Eiropas valstuā prakse akadēmiskā personāla vadībā un doktorantūras īstenošanā, rekomendējamie modeļi Latvijas augstākās izglītības institūcijām” – *(sākotnējie secinājumi – 2017.gada I cet.)*  2017.gada – IV cet. |
| Ziņojums “Rekomendācijas efektīvas ieguldījumu politikas plānošanai akadēmiskā personāla attīstībai un atjaunotnei augstākās izglītības institūcijās” – *(sākotnējās rekomendācijas – 2017.gada I cet.)*  2018.gada I cet. |

Pētījuma gaitā tiks veikta situācijas izpēte, organizējot intervijas ar augstākās izglītības institūciju vadības pārstāvjiem, Rektoru padomi, Augstākās izglītības padomi, arodbiedrībām un studējošo organizāciju pārstāvjiem, kā arī veicot datu un dokumentu analīzi, tiks organizētas ekspertu diskusijas un konsultācijas augstākās izglītības institūcijām par starptautisko pieredzi augstākās izglītības institūciju iekšējā pārvaldībā, finanšu un akadēmiskā personāla vadībā un tiks apspriesti dažādi institucionālie modeļi, kas ir piemēroti Latvijas augstskolām, tiks organizēta pētījuma ziņojumu publiska apspriešana. Pētījums tiks nodrošināts ar minimālu administratīvo slogu augstskolām.

**Pētījuma rezultātā tiks sagatavotas rekomendācijas pierādījumos balstītu politikas instrumentu ieviešanai augstskolu pārvaldības, finanšu vadības un akadēmiskā personāla attīstības pilnveidošanai atbilstoši augstākās izglītības, zinātnes un inovācijas attīstības politikas mērķiem:**

1. Augstskolu autonomija un stratēģiskā specializācija;
2. Augstskolu ienākumu avotu dažādība, finansiālā stabilitāte un caurskatāmība;
3. Finanšu vadība atbilstoši jaunajam finansēšanas modelim (bāze, sniegums, attīstība);
4. Pētniecības un studiju procesa integrācija;
5. Orientācija uz individuālo izpildītāju sniegumu;
6. Akadēmiskā personāla atjaunotne un mobilitāte.

# Līguma slēgšanas ar Pasaules banku nosacījumi, finanšu avoti un risku izvērtējums

Lai piesaistītu Pasaules bankas ekspertus pētījuma veikšanai, Izglītības un zinātnes ministrija ir izvērtējusi nepieciešamību slēgt līgumu ar Pasaules banku, nepiemērojot Publisko iepirkumu likumā noteikto iepirkumu procedūru. Pasaules banka tās 2016.gada 2.februāra vēstulē Izglītības un zinātnes ministrijai apliecina, ka Pasaules bankas maksas konsultatīvie pakalpojumi tiek sniegti saskaņā ar īpašu līguma slēgšanas un izpildes kārtību un pilnībā atbilst Pasaules bankas darbības mērķiem un misijai novērst nabadzību un veicināt ilgtspējīgu ekonomisko izaugsmi. Pasaules banka nepiedalās nacionālajos iepirkumos – tās pakalpojumi balstās uz bezpeļņas un izdevumu atgūšanas principu. Tādējādi līguma slēgšanai ar Pasaules banku nav piemērojams Publisko iepirkumu likums, jo Pasaules banka neatbilst piegādātāja definīcijai – atbilstoši Pasaules bankas sniegtajai informācijai tā nav juridiska persona, kas piedāvā tirgū sniegt pakalpojumus, un  līgums ar Pasaules banku, ņemot vērā tās statūtos noteiktos mērķus un konsultāciju sniegšanas izdevumu noteikšanas metodoloģiju, netiek slēgts finansiālās interesēs.

Noslēdzot līgumu ar Pasaules banku, pētījumu paredzēts uzsākt 2016.gada II.ceturksnī. Pasaules bankas maksas konsultatīvo pakalpojumu kopējās indikatīvās izmaksas ir 290 000 *euro* (320 000 USD). Finansējums tiks nodrošināts no darbības programmas “Izaugsme un nodarbinātība” 8.3.6. specifiskā atbalsta mērķa “Ieviest izglītības kvalitātes monitoringa sistēmu” 8.3.6.1.pasākumā “Dalība starptautiskos pētījumos” atbalstāmajām darbībām paredzētā finansējuma atbilstoši MK noteikumiem Nr.68. Galīgo norēķinu par pētījuma izmaksām Izglītības un zinātnes ministrija veiks 2018. gadā. Izglītības un zinātnes ministrija ir izvērtējusi riskus, kas tai kā pētījuma pasūtītājam var iestāties līguma izpildes gaitā. Ņemot vērā Pasaules bankas starptautisko reputāciju un pieredzi, sniedzot konsultācijas un izstrādājot reformas augstākajā izglītībā, kā arī tās līdzšinējo sadarbību ar Latvijas valsts institūcijām un augstākās izglītības institūcijām, nav pamata apšaubīt, ka Pasaules banka līguma nosacījumus pildīs godprātīgi un augstā kvalitātē. Riski ir minimāli un ir saistīti tikai ar līguma izpildes termiņiem, ņemot vērā pētījuma apjomu un sarežģītību, tomēr nav paredzams, ka nelielas atkāpes no plānotā izpildes grafika varētu būtiski kavēt struktūrfonduprogrammu plānošanu un ieviešanu.

**Izglītības un zinātnes ministrija lūdz Ministru kabinetu:**

1. Atbalstīt Izglītības un zinātnes ministrijas sadarbību ar Pasaules banku, slēdzot līgumu par pētījumu augstākās izglītības pārvaldības pilnveidei augstākas izglītības modernizācijai, un noteikt, ka līguma indikatīvās izmaksas 290 000 *euro* (320 000 USD) apmērā tiek segtas no darbības programmas “Izaugsme un nodarbinātība” 8.3.6. specifiskā atbalsta mērķa “Ieviest izglītības kvalitātes monitoringa sistēmu” 8.3.6.1.pasākumā “Dalība starptautiskos pētījumos” atbalstāmajām darbībām paredzētajiem līdzekļiem;

2. Noteikt, ka līgumam ar Starptautisko Rekonstrukcijas un attīstības banku par pētījuma veikšanu nav piemērojams Publisko iepirkumu likums.

Izglītības un zinātnes ministrs K.Šadurskis

Vizē: Valsts sekretāre L. Lejiņa

18.03.2016 10:30

3953

L.Treimane, 67047966

[Laura.Treimane@izm.gov.lv](mailto:Laura.Treimane@izm.gov.lv)

1. Informācija par Pasaules bankas 2014.gadā īstenoto pētījumu un tā rezultātiem pieejama Izglītības un zinātnes ministrijas mājas lapā: http://www.izm.gov.lv/lv/izglitiba/augstaka-izglitiba/augstakas-izglitibas-finansesanas-modelis/informativais-pamats-finansesanas-modela-ieviesanai [↑](#footnote-ref-2)